Ný reglugerð varðandi kjaramál fósturforeldra Í júní 2011 tóku gildi breytingar á barnaverndarlögum nr. 80 / 2002 . Ein af þeim breytingum sem þar vorugerðar fjallaði um samráð Barnaverndarstofu við Félag fósturforeldra um gerð tillagna að reglugerð um greiðslur til fósturforeldra . Lögfræðingur Barnaverndarstofu boðaði til fundar vegna þessarar samvinnu síðla vetrar 2012 og ákvað stjórn FFF að fela Steinunni Kristínu Pétursdóttur að vinna þetta verkefni . Ásamt FFF og BVS taka Samband Íslenskra Sveitarfélaga og félagþjónustan í Reykjavík þátt í vinnunni , þó þeirra sé ekki getið í lögunum . Hópurinn hefur hist í fjögur skipti og voru drög að reglugerð send út til umsagnar í lok sumars . Fljótlega er gert ráð fyrir að hópurinn hittist aftur og fari yfir þær umsagnir sem borist hafa , og að því loknu verða drögin send Velferðarráðherra sem hefur lokaorðið um það hvernig reglugerðin mun líta út . Það sem FFF hefur lagt mesta áherslu á er að gera sterkari greinarmun á framfærslueyri , fósturlaunum og öðrum kostnaði í fóstursamningum . Við óskuðum eftir því að sú upphæð sem ætluð er til framfærslu barns verði hækkuð frá því sem nú er . Í núgildandi reglugerð er gert ráð fyrir tvöföldu meðlagi en krafa okkar er að upphæðin verði sem nemur þreföldu meðlagi . Við lögðum til að flokka tímabundnu fóstrin í styrkleikaflokka og greiða fósturlaun í samræmi við það , en eftir töluverðar umræður var fallist á að skipta frekar í þrjá flokka eftir aldri barnanna með svipuðum hætti og gert er á hinum Norðurlöndunum . Hugmyndin er að sett verði gólf á launahlutann þannig að launin verði aldrei lægri en þrefalt meðlag , og að undir venjulegum kringumstæðum verði þau ekki hærri en tífalt meðlag . Þetta kemur að sjálfsögðu til viðbótar við framfærslueyrinn , þar sem um tvenna ólíka hluti er að ræða . Í drögunum er einnig gert ráð fyrir greiðslur vasapeninga og tómstunda falli undir annan kostnað , og þarf aðtilgreina hann sérstaklega í fóstursamningi . Dagvistunargjöld barna í tímabundnu fóstri gætu fallið undir þennan lið , og er ágætt að hafa það í huga . Við óskuðum eftir að gert yrði ráð fyrir greiðslum vegna umfangsmikils aksturs í þágu fóstursins , sem og greiðslu launa í eðlilegan tíma ef barnaverndarnefnd riftir fóstursamningi . Einnig gerðum við alvarlegar athugasemdir við það úrræðaleysi sem við búum við í tryggingamálum . Eins og fram hefur komið er einungis búið að gera drög að reglugerðinni , og því algjörlega ótímabært að segja til um hvernig málin fara . Það er á valdi ráðherra að samþykkja eða breyta þeim tillögum sem honum verða sendar , en við vonum að sjálfsögðu að þau mál sem við höfum haft á oddinum muni ná fram að ganga . Hvað sem öðru líður þá er það mikið gleðiefni að félagið skuli nú í fyrsta skipti hafa aðkomu að þeim málum sem varða okkur svo mjög , og að raddir fósturforeldra skuli með þessum hætti ná eyrum ráðherra .